Tasavallan presidentti Sauli Niinistö kantaa huolta ministeriöiden politisoitumisesta ja suomalaisten asenteista korruption suhteen.

Tasavallan presidentti Sauli Niinistö pitää ongelmallisena nykyisiä laajennettuja poliittisia kabinetteja. Esimerkiksi Sanna Marinin (sd) johtamalla hallituksella on yhteensä 80 poliittista avustajaa. Riitta Heiskanen

–Meillä on ollut suuri onni, että Suomessa on virkamiesten ammattitaito ja etiikka olleet korkealla tasolla, tasavallan presidentti Sauli Niinistö sanoo.

Aiemmin valtiovarainministerinä toimineen Niinistön mukaan Suomessa on eettisesti erittäin korkeatasoinen virkamieskunta. Esimerkiksi valtiovarainministeriön (VM) virkamiehet nauttivat Niinistön aikana ”valtavaa arvostusta EU:ssa”.

Presidentin mukaan virkamieskunnan etiikkaa kuvastaa muun muassa, se että Suomi on korruptiosta vapaa maa.

Presidentti on kuitenkin huolissaan tilanteen muuttumisesta, sillä tammikuussa julkistetun Kunnallisalan kehittämissäätiön kyselyn mukaan useampi kuin joka neljäs suomalainen olisi valmis lahjomaan virkamiehiä päästäkseen itselleen suotuisaan lopputulokseen.

–Minusta tulos oli järkyttävä, kun ottaa huomioon, että me olemme maailman kärjessä korruption vapauden suhteen, Niinistö sanoo.

Ministeriöt politisoituvat

Toinen asia, josta presidentti toivoisi enemmän keskustelua, liittyy poliittisiin virkanimityksiin, kuten poliittisiin valtiosihteereihin, jotka työskentelevät ministeriöissä kyseisen ministerin henkilökohtaisen luottamuksen varassa.

Niinistö kertoi lukeneensa Iltalehden toimittaja Lauri Nurmen kirjoituksen poliittisista virkanimityksistä, jota hän piti tervetulleena keskustelunavauksena.

Sauli Niinistö itse vastusti jo 1990-luvulla poliittista valtiosihteerijärjestelmää. Se otettiin kuitenkin käyttöön vuonna 2005.

–Minä torppasin sen Lipposen (sd) hallituksessa niin kauan kuin olin kokoomuksen puheenjohtajana, ja tuin vahvasti presidentti Martti Ahtisaaren (sd) näkemystä, että (poliittista valtiosihteereistä) saattaa syntyä ongelmallinen tilanne.

Niinistö pitää ongelmallisena myös laajennettuja poliittisia kabinetteja. Esimerkiksi nykyisellä Sanna Marinin (sd) hallituksella on yhteensä 80 poliittista avustajaa.

–Tämän hetken haaste on, kuinka nämä laajennetut poliittiset kabinetit ja perinteinen virkamieskulttuuri niveltyvät toisiinsa, ja minusta sitä ei ole kauheasti pohdittu.

–En ollenkaan salaa sitä, että aika usein perinteiseltä virkamieskunnalta kuuluu vähän huoltakin asian suhteen. Tämä kokonaisuus olisi hyvä pohtia.

Kerman kuorintaa

Niinistön mukaan perinteistä virkamieskuntaa ei pitäisi myöskään kutistaa pelkkään tekniseen rooliin, jossa virkemiehet kertovat vain sen, kuinka paljon budjetissa on rahaa, tai mitä lakipykälät sanovat jostain asiasta.

–Minusta heillä on kyllä paljon muutakin annettavaa kuin pelkkää teknistä apua.

Presidentti pohtii myös sitä, löytyykö Suomessa jatkossa riittävästi päteviä henkilöitä virkamiesuralle, jossa eteneminen vaatii vuosien työn.

Kun yhä enemmän poliittisesti nimitettyjä henkilöitä palkataan ministeriöihin, on presidentin mukaan vaarana, että perinteinen virkamiesura ei enää houkuttele entisessä määrin.

–Jos nähdään, että poliittisesti valitut henkilöt pääsevät kuorimaan kermat päältä huomattavasti nopeammilla suorituksilla.